b'\n_START_ARTICLE_\nVillads Holm\n_START_SECTION_\nBiografi\n_START_PARAGRAPH_\nHolm var s\xc3\xb8n af g\xc3\xa5rdejer Niels Villadsen (ca. 1794-1838) og Maren Jensdatter (1806-1873, gift 2. gang 1839 med g\xc3\xa5rdejer Christen Holm, 1804-1868) og kaldt Holm efter sin stedfader. 1858 k\xc3\xb8bte han en mindre g\xc3\xa5rd i N\xc3\xb8rholm ved Nibe, fik 1866 en st\xc3\xb8rre g\xc3\xa5rd i Ferslev (syd for Aalborg), byttede den 1880 for en g\xc3\xa5rd i nabosognet og endelig 1890 denne for en g\xc3\xa5rd i Brovst i \xc3\x98ster Han Herred, hvor han 1889 var blevet branddirekt\xc3\xb8r. I sine sidste \xc3\xa5r boede han i Vedsted ved \xc3\x85by._NEWLINE_Allerede 1862-66 var Holm medlem af sogner\xc3\xa5det samt p\xc3\xa5 ny 1883-88, endvidere 1875-89 repr\xc3\xa6sentant i Landbygningernes almindelige Brandforsikring (n\xc3\xa6stformand i de sidste 6 \xc3\xa5r) og 1881-88 i Den jyske Husmandskreditforening. 1866-90 var han folketingsmand for Aalborg Amts 5. kreds (Nibekredsen). Holm blev valgt p\xc3\xa5 modstanden mod Den gennemsete Grundlov og tilh\xc3\xb8rte i sine f\xc3\xb8rste rigsdags\xc3\xa5r Geert Winthers gruppe. 1870 gik han ind i Det forenede Venstre, hvor han 1870-78 var medlem af bestyrelsen. Han var kritisk over for Christen Bergs konfrontatoriske linje, og ved Venstres delinger holdt han altid med den moderate side og blev mere og mere tilh\xc3\xa6nger af den H\xc3\xb8gsbro-Bojsenske politik._NEWLINE_Flere gange spillede Villads Holm en rolle i forligsforhandlingerne med f\xc3\xb8rst Nationale Godsejere og siden H\xc3\xb8jre. S\xc3\xa5ledes i forhandlingerne med ministeriet Fonnesbech 1874\xe2\x80\x9375 og i de p\xc3\xa5skeforhandlinger, som han sammen med S\xc3\xb8ren Kj\xc3\xa6r, Thomas Nielsen, J.A. Thorup og Jens Busk f\xc3\xb8rte 1888. Han var ligeledes 1880 med at forberede overenskomsten om en h\xc3\xa6rordning. Flere gange agerede Holm dog uden et mandat, og ved forhandlingerne i 1888 gik han s\xc3\xa5 langt, at han desavoueredes af samtlige venstregrupper og sammen med de fleste af de andre s\xc3\xa5kaldte "Limfjordspolitikere" blev lagt p\xc3\xa5 is. P\xc3\xa5 grund af denne mistillid genopstillede han ikke i 1890._NEWLINE_Holm \xc3\xa6gtede 17. oktober 1858 i N\xc3\xb8rre Tranders en g\xc3\xa5rdmandsdatter, Claudimine Christensdatter Clausen (24. juli 1836 i N\xc3\xb8rre Tranders \xe2\x80\x93 14. april 1912 i Vedsted), datter af g\xc3\xa5rdejer Christen Clausen (ca. 1805-1838) og Johanne Villadsdatter (1802-1880, gift 2. gang 1839 med g\xc3\xa5rdejer Jens S\xc3\xb8rensen Peen, 1814-1885)._NEWLINE_Han er begravet p\xc3\xa5 Vedsted Kirkeg\xc3\xa5rd._NEWLINE_Holm er litograferet p\xc3\xa5 et "venstret\xc3\xb8rkl\xc3\xa6de" fra ca. 1875 og p\xc3\xa5 satirisk Danmarkskort fra 1881. Xylografi efter tegning af Axel Thiess fra 1889. Karikatur af Knud Gamborg fra samme \xc3\xa5r (Det Nationalhistoriske Museum p\xc3\xa5 Frederiksborg Slot). Afbildet p\xc3\xa5 karikatur 1894 (sammesteds). Fotografi af Julius Jacobsen.'